 Nitori ti ọkọ rẹ n yan ale, Bọsẹ binu para rẹ lAkurẹ : Abilekọ kan ti wọn porukọ rẹ ni Bọsẹ Ọdunayọ, ti binu pa ara rẹ lori ẹsun to fi kan ọkọ rẹ pe ọkunrin naa n yan ale mọ oun lara.Bọsẹ ni wọn lo gboogun jẹ nile ọkọ rẹ to wa lagbegbe Igoba, nijọba ibilẹ Ariwa Akurẹ, lọsẹ to kọja, to si mori le ọdọ awọn obi rẹ ni Ifira Akoko, nibi to pada ku si.Ohun ta a gbọ ni pe Bọsẹ pada lahun fawọn eeyan rẹ ko too ku pe ti oun ba ti ku, ọkọ oun lo ṣeku pa oun, nitori ṣe loun mọ-ọn-mọ gbe nnkan jẹ nitori ọkan ninu awọn ale rẹ to pe oun sori aago, to si n halẹ mọ oun pe oun mọ nipa bi oyun ṣe n bajẹ lara oun ni gbogbo igba.ALAROYE gbọ lati ẹnu ẹnikan to sun mọ oloogbe ọhun daadaa pe ki i ṣe igba akọkọ ree ti Bọsẹ ti n gbe nnkan jẹ pẹlu erongba ati pa ara rẹ si ọkọ rẹ to jẹ ọkan ninu awọn ọmọ ẹgbẹ awakọ ti ilu Akurẹ lọrun.O ni o ti kọkọ gbiyanju ati pa ara rẹ pẹlu bo ṣe gbe majele jẹ ni ọdun 2021, ṣugbọn ti ọkọ rẹ tete ṣakiyesi rẹ to si sare gbe e lọ si ọsibitu, nibi ti wọn ti fọ majele ọhun kuro ninu rẹ, ko too pa a lara.O ni kayeefi patapata lo jẹ fun awọn ti awọn sun mọ obinrin naa pe o tun le dan iru nnkan bẹẹ wo lẹyin ti Ọlọrun ti ko o yọ ninu ti akọkọ.O ni o ṣee ṣe ki ọkọ rẹ tete fura, ko si lọọ tọju rẹ, ka ni ko lọ siluu abinibi rẹ lẹyin to gbe nnkan jẹ tan.Lẹyin ti obinrin yii ku tan ni wọn gbe oku rẹ pada sile ọkọ rẹ to wa ni Igoba, nibi ti wọn sin in si lẹyin ọpọlọpọ etutu. 